**TURUNDUSE ARENGUPROGRAMM** Järvamaa ettevõtjatele

*September-november 2019 Järvamaal*

**Järvamaa Arenduskeskus kutsub osalema praktilisse turunduse arenguprogrammi, mis algab 12. septembril 2019!**

Arenguprogrammi eesmärgiks on anda ülevaade aktuaalsetest turundustrendidest ja õppida reaalselt kasutama kaasaegseid turundustööriistu.

Kui senised turunduskoolitused on reeglina ühepäevased ja kõiki teemasid pinnapealselt käsitlevad, siis selle sarja põhirõhk on **süvitsi minemisel ja kaasategemisel**. Iga turundusteadlik organisatsioon ja ettevõte mängib sihtkohaturunduses üha enam rolli ning meie ülesandeks on selliste potentsiaalsete organisatsioonide turundusteadlikkuse kasvatamine, koostööks motiveerimine ja üldisesse mainekujundusse kaasamine.

**Arenguprogrammis on kokku 5 praktilist koolituspäeva**, kus koolitajatega koos on võimalus üle vaadata praktilised tegevused oma toote või teenuse turundamisel.

**Arenguprogrammi ootame Järvamaa tegutsevaid ettevõtjaid või ettevõtete esindajaid**, kes on motiveeritud oma tooteid või teenuseid aktiivsemalt turundama, teevad kaasa kõik praktilised harjutused ja osalevad arenguprogrammi **kõigil viiel päeval septembrist novembrini**. **Ühest ettevõttest ootame kuni 2 osalejat.**

**Koolitajateks** on Eestis tunnustatud ettevõtjad/praktikud/õppejõud.

Koolituse käigus räägitakse klientuuri valikust, internetiturunduse strateegilisest plaanist, internetis toimivates müügimudelitest, turunduse tööriistadest, kliendi teekonnast kodulehel, sagedasematest vigadest kodulehtede loomisel ja tellimisel, turundusest sotsiaalmeedias:

Facebookis, Instagramis, LinkedInis, kodulehe külastatavuse kasvatamisest läbi Google otsingumootori, konkreetsetest näidetest, mis toimib ja mis mitte.

**MIKS OSALEDA?**

* Eesti parimad praktikud koju kätte.
* Tänased toimivad lahendused, mida saad ise nüüd ja kohe rakendada.
* Tõuge äri/ettevõtmise kasvatamiseks, tuntus ja nähtavus.
* Tunnistus kogu programmi läbinutele.
* Programmi rahaline väärtus kokku: ca 450 EUR/üks osaleja.
* Kogu programmi maksumus Sulle: **75 EUR**

**Grupi suuruseks on kuni 20 osalist ning vajalik on eelregistreerumine.**

* **Registreerumistähtaeg: 9. september 2019**

**PROGRAMM**

**I õppepäev „5 olulist asja, mida pead turundusest teadma“**

***Koolitaja: Andres Kuusik 12.september 2019 Nelja Kuninga hotelli seminariruum Paides***

Turundustegevuste puhul tuleb arvestada, et need ei saa olla kunagi lühikese perspektiiviga ning ühekordsed. Nagu ettevõtjana tehakse finantsplaane paariks aastaks, nii peab olema samasugune tulevikku vaade ka turunduses.

Koolitust viib läbi TÜ majandusteaduskonna turunduse õppetooli juhataja Andres Kuusik, kes on 15 aastat töötanud erasektoris ja oskab arusaadavalt selgitada turundusteemasid ettevõtjale.

***Koolitusel käsitletavad teemad:***

* Turunduse lühi- ja pikaajalised eesmärgid;
* toote/teenuse disain - turunduse võti;
* sihtrühmad, kes minu toodet/teenust tarbivad;
* turundusplaan lihtsate vahenditega;
* turunduskanalid (sh messid ja sotsiaalmeedia).

**II õppepäev "Kuidas internetis turundada nii, et see poleks mitte kulu, vaid investeering - strateegiast taktikaliste tööriistadeni."**

***Koolitaja: Timo Porval,*** [***Digiagentuur Lavii***](https://lavii.ee/) ***26.september 2019 Nelja Kuninga hotelli seminariruum Paides***

Timo on internetiturunduse entusiast, kellele meeldib mõelda projektide suurt pilti ja seda, kuidas kliendi ärile sellest võimalikult palju tulu tuleks. Turundusideedes keskendub ta alati suurele kasutajate kasule. Lemmikteemad, millega kliente aidata, on digiturunduse strateegia, veebilehtede tulemuslikkuse parandamine ja müügimudelite leidmine. 6 aasta jooksul on ta teinud 52 ettekannet/koolitust rohkem kui 1900-le inimesele ja tema kõigi aegade keskmine hinne on koolitustel on 9,56.

***Koolitusel käsitletavad teemad:***

* Kes on sinu ettevõtte ideaalne klient ja miks sellest kõik peab algama?
* Kuidas ideaalset klienti päriselt tundma ja mõistma õppida?
* Milline näeb välja internetiturunduse strateegilise plaani üldpilt?
* Millised müügimudelid internetis toimivad ja mida peaksid ka sina katsetama?
* Kuidas ja milliseid numbreid internetis mõõtma peaksid?
* Millised tööriistad ja raamatud teevad su elu turunduses lihtsamaks?

**III õppepäev "Võta oma veebilehest maksimum. 79 viga/põhimõtet veebilehel, mis raiskavad raha ja mille parandamine tõstab su müüki ja kasumit."**

***Koolitaja: Timo Porval,*** [***Digiagentuur Lavii***](https://lavii.ee/) ***3. oktoober 2019 Nelja Kuninga hotelli seminariruum Paides***

***Koolitusel käsitletavad teemad:***

* Kuidas veebileht kogu äriga siduda, et Sina saaksid sellest maksimumi võtta?
* Milline peab ühe veebilehe tegemise protsess olema, et Sina saaksid vältida vigu?
* Kuidas ühe veebilehe tellimine peaks käima, et Sina saaksid valida õige partneri ja projekti viia ellu võimalikult kiiresti ja kohe algusest peale õigesti?
* Kuidas vältida disaini protsessis tehtavaid vigu, et Sina saaksid vältida liigset raha ja energia raiskamist kohtadesse, millest ettevõttele kasu pole?
* Millised elemendid veebilehel peavad olema, et Sina saaksid rohkem külastajaid klientideks muuta?
* Kuidas ja mida veebilehel peaksid mõõtma, et Sa ei peaks enam kõhutundelt otsustama?
* Kuidas vältida veebilehe turundamisel tehtavaid vigu, et Sinu turunduseelarve tõesti teeniks sulle raha tagasi?

***IV õppepäev Timo Porvali praktikum 24. oktoober 2019 Nelja Kuninga hotelli seminariruum Paides***

Turunduse arenguprogrammi kõige tähtsam osa, kus osalejad rakendavad uusi teadmisi oma ettevõtte turunduskanalitel, rakendatakse sisuturunduse parimaid praktikaid ja koolitaja annab personaalset tagasisidet.

**V õppepäev „Sinu äriedu üks võti on Facebook ja Instagram!“**

***Koolitaja: Jaan Kruusma,*** [***7 Blaze OÜ***](https://7blaze.com/) ***14.november 2019 Nelja Kuninga hotelli seminariruum Paides***

Jaan on toetanud sotsiaalmeedia haldureid viimased 8 aastat ja on sotsiaalmeedia teemalise podcasti saatejuht. Kellel huvi juba varakult õppima asuda siis [www.7blaze.com/podcast](http://www.7blaze.com/podcast). Peamine eesmärk on anda koolitusel osalejale kätte julguse, teadmised ja oskused, et sotsiaalmeedias edukalt oma äri turundada. Fookus on peamiselt Facebookil ja Instagramil.

***Koolitusel käsitletavad teemad:***

* Sotsiaalmeedia turunduse alused ja põhimõtted;
* Video, video, video;
* Pehme sisu vs müük läbi sotsiaalmeedia;
* Facebook Ads - kas boostida või mitte boostida;
* Instagrami turundusest - jälitamine, hastägid, storid, pildid ja filtrid;
* Moodustame ühise tugigrupi ning proovime läbi erinevaid äppe.

**Koolituspäeva ajakava:**

9:45-10:00 Kogunemine, tervituskohv  
10:00-11:30 Koolitus I  
11:30-11:45 Sirutuspaus  
11:45-13:00 Koolitus II  
13:00-13:45 Lõuna  
13:45-15:15 Koolitus III  
15:15-15:30 Sirutuspaus  
15:30-16:45 Koolitus IV  
16:45-17:00 Kokkuvõtted ja päeva lõpetamine

**NB!** Järvamaa Arenduskeskuse poolt programmi korraldamisele kulutatud summad loetakse vähese tähtsusega abiks (VTA). Kõik programmis osalejad annavad registreerumisega oma nõusoleku VTA arvestamiseks. Vastavalt määrusele 1407/2013 ei tohi ühele ettevõtjale ja kontsernile, millesse ettevõtja kuulub, antava vähese tähtsusega abi (VTA) kogusumma ettevõtte mis tahes kolme majandusaasta pikkuse ajavahemiku jooksul ületada 200 000 eurot. Rendi või tasu eest kaupu vedava maanteetranspordi valdkonnas tegutseva taotleja puhul ei ületa ettevõtte mis tahes kolme majandusaasta pikkuse ajavahemiku jooksul taotlejale eraldatud vähese tähtsusega abi kogusumma koos meetme raames taotletava toetusega 100 000 eurot.

Loe lähemalt VTA kohta [SIIT](https://www.rahandusministeerium.ee/et/riigiabi/vahese-tahtsusega-abi)

Kontrolli oma ettevõtte VTA vaba jääki [SIIN](https://www.rahandusministeerium.ee/et/riigiabi)

**Turundusarenguprogrammi toetajad:**

* SA Järvamaa Arenduskeskus – projekt "Piirkondlikud algatused tööhõive ja ettevõtlikkuse edendamiseks" (PATEE 2017-2019)
* Järvamaa Omavalitsuste Liit
* Euroopa Regionaalarengu Fond

Turunduse arenguprogrammi registreerimiseks täida ankeet [SIIN](https://forms.gle/8MzqNjnhHzH5Er4d9)

Sihtasutus Järvamaa Arenduskeskus jätab endale õigused teha programmis muudatusi.